Document ID: 32004D0088

Απόφαση της Επιτροπής
της 23ης Ιανουαρίου 2004
για την τροποποίηση της απόφασης 2002/907/ΕΚ για την προσωρινή αναγνώριση του συστήματος δικτύου επιτήρησης για τις εκμεταλλεύσεις εκτροφής βοοειδών που εφαρμόζεται στη Γαλλία σύμφωνα με την οδηγία 64/432/ΕΟΚ του Συμβουλίου
[κοινοποιηθείσα υπό τον αριθμό Ε(2004) 104]
(Κείμενο που παρουσιάζει ενδιαφέρον για τον ΕΟΧ)
(2004/88/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(1), και ιδίως το άρθρο 14 παράγραφος 5,
Εκτιμώντας τα ακόλουθα:
(1) Σύμφωνα με το άρθρο 6 παράγραφος 2 στοιχεία α), β) και γ) της οδηγίας 64/432/ΕΟΚ, τα βοοειδή εκτροφής και απόδοσης που προορίζονται για το εμπόριο πρέπει να υποβάλλονται σε ατομική δοκιμή φυματίωσης, βρουκέλωσης και ενζωοτικής λεύκωσης, αντιστοίχως, εκτός εάν κατάγονται ή προέρχονται από κράτος μέλος ή περιφέρεια κράτους μέλους που έχει αναγνωριστεί επίσημα ως απαλλαγμένη από τις προαναφερόμενες νόσους ή εάν στο έδαφος του εν λόγω κράτους μέλους εφαρμόζεται αναγνωρισμένο σύστημα δικτύου επιτήρησης.
(2) Η Γαλλία έχει αναγνωριστεί επίσημα ως απαλλαγμένη από τη φυματίωση και την ενζωοτική λεύκωση των βοοειδών, σύμφωνα με την απόφαση 2003/467/ΕΚ της Επιτροπής(2) οι δε αγέλες βοοειδών της κηρύχθηκαν επίσημα απαλλαγμένες κατά 97,33 % από τη βρουκέλωση των βοοειδών στις 31 Δεκεμβρίου 2002.
(3) Η απόφαση 2002/907/ΕΚ της Επιτροπής, της 15ης Νοεμβρίου 2002, για την προσωρινή αναγνώριση του συστήματος δικτύου επιτήρησης για τις εκμεταλλεύσεις εκτροφής βοοειδών που εφαρμόζεται στη Γαλλία, σύμφωνα με την οδηγία 64/432/ΕΟΚ του Συμβουλίου(3), απαιτεί να επανεξεταστούν, πριν από τις 31 Δεκεμβρίου 2003, η προσωρινή έγκριση του συστήματος δικτύου επιτήρησης που χορηγήθηκε τον Νοέμβριο του 2002 και η έγκριση της βάσης δεδομένων που χορηγήθηκε τον Μάιο του 2001, βάσει των αποτελεσμάτων των ελέγχων που θα διενεργηθούν.
(4) Μετά από αίτημα που υπέβαλαν οι αρμόδιες αρχές της Γαλλίας, πραγματοποιήθηκε αποστολή κτηνιατρικής επιθεώρησης, η οποία έλεγξε το σύστημα δικτύου επιτήρησης για τις εκμεταλλεύσεις εκτροφής βοοειδών που εφαρμόζεται σε αυτό το κράτος μέλος.
(5) Παρόλο που η αποστολή διαπίστωσε ουσιαστικές βελτιώσεις, το σύστημα δεν εφαρμοζόταν πλήρως κατά την περίοδο της επιθεώρησης, ιδίως όσον αφορά το σύνολο των ζωεμπόρων, των αγορών και των σφαγείων. Επιπλέον, η χρηματοδότηση των απαραίτητων μέτρων για τη διασύνδεση των ζωεμπόρων με το σύστημα δικτύου επιτήρησης εξασφαλιζόταν από τις αρμόδιες αρχές της Γαλλίας μόνον μέχρι τον Απρίλιο του 2004.
(6) Γι' αυτό, σκοπός της παρούσας απόφασης είναι να παραταθεί η προσωρινή έγκριση του συτήματος δικτύου επιτήρησης που θεσπίστηκε στη Γαλλία και να επανεξετασθεί αυτή η έγκριση βάσει της προόδου που θα σημειώσει το εν λόγω κράτος μέλος για να εξασφαλίσει τον πλήρως επιχειρησιακό χαρακτήρα του συστήματος.
(7) Η απόφαση 2002/907/ΕΚ θα πρέπει να τροποποιηθεί ανάλογα.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη τη επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 1 της απόφασης 2002/907/ΕΚ αντικαθίστανται από το ακόλουθο κείμενο:
"Άρθρο 1
Το σύστημα δικτύου επιτήρησης των βοοτροφικών εκμεταλλεύσεων το οποίο προβλέπεται στο άρθρο 14 της οδηγίας 64/432/ΕΟΚ και εφαρμόζεται στη Γαλλία θεωρείται προσωρινά επιχειρησιακό από τις 5 Νοεμβρίου 2002 μέχρι τις 30 Απριλίου 2004 το αργότερο."
Άρθρο 2
Η προσωρινή έγκριση που αναφέρεται στο άρθρο 1 της απόφασης 2002/907/EΚ θα επανεξετασθεί πριν από τις 30 Aπριλίου 2004.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 23 Ιανουαρίου 2004.

Labels: 3
12
18
6